# **DECIZIA ETAPEI DE ÎNCADRARE**

## Nr. număr din 07.08.2017

**SEA**

Ca urmare a notificării adresate de **WINCON SRL**, cu sediul în municipiul Cluj-Napoca, strada G-ral I. Dragalina, nr. 93, județul Cluj, prin S.C. ALTAFORMA S.R.L.-D, cu adresa municipiul Cluj-Napoca, aleea Bizușa, nr. 8, județul Cluj, privind planul **„Elaborare documentație pentru P.U.D. și autorizarea executării lucrărilor de construire a obiectivului hală de producție și depozitare elemente prefabricate din beton armat și pretensionat, platforme betonate, parcaje, drumuri de incintă, silozuri și stație de beton, acces, branșamente și racorduri la rețelele de utilități urbane”,** înregistrată la APM Cluj cu nr. 22870/04.05.2017 , completată cu documentația cu nr. 24576/10.07.2017 și 24688/14.07.2017 (număr electronic de înregistrare 426/13.07.2017), în baza:

* *HG nr. 1000/2012 privind reorganizarea şi funcţionarea Agenţiei Naţionale pentru Protecţia Mediului şi a instituţiilor publice aflate în subordinea acesteia;*
* *OUG nr. 195/2005 privind protecţia mediului, aprobată cu modificări prin Legea nr. 265/2006, cu modificările şi completările ulterioare;*
* *HG nr. 1076/2004 privind stabilirea procedurii de realizare a evaluării de mediu pentru planuri şi programe;*
* *Ord. nr. 995/2006 pentru aprobarea listei planurilor şi programelor care intră sub incidenţa H.G. nr. 1076/2004 privind stabilirea procedurii de realizare a evaluării de mediu pentru planuri şi programe;*
* *OUG nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare;*
* *Ord. nr. 19/2010 pentru aprobarea Ghidului metodologic privind evaluarea adecvată a efectelor potenţiale ale planurilor sau proiectelor asupra ariilor naturale protejate de interes comunitar;*
* *Ord. nr. 2387/2011 pentru modificarea Ord. nr. 1964/2007 privind instituirea regimului de arie naturală protejată a siturilor de importanţă comunitară, ca parte integrantă a reţelei ecologice europene Natura 2000 în România.*

**Agenţia Naţională pentru Protecţia Mediului**/**Agenţia pentru Protecţia Mediului Cluj**

* + ca urmare a consultării autorităţilor publice participante în cadrul şedinţei Comitetului Special Constituit din data de 25 iulie 2017, a completărilor depuse la documentaţie;
  + în conformitate cu prevederile art. 5, alin. (3), pct. a) şi a anexei nr. 1 – Criterii pentru determinarea efectelor semnificative potenţiale asupra mediului din H.G. 1076/2004 privind stabilirea procedurii de realizare a evaluării de mediu pentru planuri şi programe;
  + în lipsa comentariilor motivate din partea publicului interesat,

**decide:**

**Planul „Elaborare documentație pentru P.U.D. și autorizarea executării lucrărilor de construire a obiectivului hală de producție și depozitare elemente prefabricate din beton armat și pretensionat, platforme betonate, parcaje, drumuri de incintă, silozuri și stație de beton, acces, branșamente și racorduri la rețelele de utilități urbane”, titular** WINCON SRL**,** prin S.C. ALTAFORMA S.R.L.-D, cu adresa municipiul Cluj-Napoca, strada Bizușa, nr. 8, județul Cluj, **nu necesită evaluare de mediu şi nu necesită evaluare adecvată şi se va supune adoptării fără aviz de mediu*.***

**1. Caracteristicile planurilor şi programelor cu privire, în special, la:**

*a) gradul în care planul sau programul creează un cadru pentru proiecte şi alte activităţi viitoare fie în ceea ce priveşte amplasamentul, natura, mărimea şi condiţiile de funcţionare, fie în privinţa alocării resurselor;*

* Zona în care se va implementa planul se încadrează în conform P.U.Z. aprobat prin HCL Bonțida 30/2008 în zona de activități industriale.
* La această dată, zona în care se află și amplasamentul prevăzut prin plan, este slab urbanizată și dezvoltată. În vecinătatea amplasamentului sunt terenuri agricole și fânețe.
* Prin realizarea investiției propuse se poate crea cadrul pentru a se dezvolta și alte obiective permise prin regulamentul de urbanism al zonei, de exemplu pentru activităţi de mică producţie, comerţ etc.

*b) gradul în care planul sau programul influenţează alte planuri şi programe, inclusiv pe cele în care se integrează sau care derivă din ele;*

* Planul propus nu se integrează și nu influenţează direct alte planuri, la nivel local și/sau național.
* Zona în care se va implementa planul este relativ slab dezvoltată. Nu se cunosc alte planuri propuse aici.

c) *relevanţa planului sau programului în/pentru integrarea consideraţiilor de mediu, mai ales din perspectiva promovării dezvoltării durabile;*

* Propunerea de dezvoltare este în concordanţă cu funcţiunea stabilită prin P.U.G. Bonțida pentru zonă.
* Planul s-a elaborat avȃnd în vedere respectarea principiilor eficienței economice și a economiilor de resurse, în condițiile asigurării protecției mediului.
* În prezent activitatea companiei se desfășoară în spații existente, reamenajate, iar construcția halei va contribui la modernizarea zonei.

*d) problemele de mediu relevante pentru plan sau program;*

* Stabilirea amenajărilor necesare pentru obiectivele stabilite prin plan, cu respectarea reglementărilor specifice detaliate (permisiuni şi restricții) incluse în Regulamentul local de urbanism, aferent PUZ-ului;
* Stabilirea soluţiilor pentru asigurarea accesului la amplasament din arterele de transport din zonă;
* Organizarea circulaţiei carosabile şi pietonale pe amplasament;
* Realizarea și îmbunătăţirea infrastructurii de bază (apă, canalizare, energie electrică, gaze naturale);
* Stabilirea măsurilor de protecție a mediului și a sănătăţii populaţiei, pentru toate etapele planului.

e*) relevanţa planului sau programului pentru implementarea legislaţiei naţionale şi comunitare de mediu;*

* Prin activitatea care se va desfășura, planul poate contribui la realizarea obiectivelor de gestionare a deșeurilor de ambalaje, din planurile județene și naționale de gestionare a deșeurilor.
* Având în vedere directivele europene privind ambalajele și depozitarea deșeurilor, activitatea desfășurată de titularul planului va face parte din atingera țintelor de reciclare a deșeurilor de ambalaje și de reducere a cantitații de deșeuri depozitate.
* La punctul de lucru al titularului din comuna Bonțida, sat Răscruci, f.n., județul Cluj, se va construi o hală de producție și depozitare elemente prefabricate din beton armat și pretensionat, platforme betonate, drumuri de incintă, silozuri și stație de beton, accese și împrejmuire, racorduri și branșamente la utilități.

**2. Caracteristicile efectelor şi ale zonei posibil a fi afectate cu privire, în special, la:**

*a) probabilitatea, durata, frecvenţa şi reversibilitatea efectelor;*

* Efectele implementării planului se consideră a fi în limitele acceptate de legislație, avȃnd în vedere măsurile de protecţie a factorilor de mediu incluse în plan, cȃt și specificul zonei.
* Se pot manifesta efecte cu impact redus, atȃt pe durata realizării investiției, cȃt și în timpul funcţionării. Efectul activității de transport nu este de natură să impacteze semnificativ mediul în zonă.
* Se vor stabili condiții privind monitorizarea mediului la faza de proiect și de funcţionare, prin actele de reglementare care se vor emite.

*b) natura cumulativă a efectelor;*

Nu se identifică manifestarea de efecte cumulative prin implementarea planului, avȃnd în vedere specificul zonei și caracteristicile investiției propuse.

*c) natura transfrontieră a efectelor;*

P.U.D.-ul nu influențează alte planuri și programe, inclusiv pe cele în care se integrează sau care derivă din ele, neexistând efecte transfrontaliere.

*d) riscul pentru sănătatea umană sau pentru mediu (de exemplu, datorită accidentelor*);

* Impactul asupra sănătăţii populației din zona obiectivului va fi minim având în vedere natura activităților desfășurate pe amplasament. Activitățile se vor desfășura în interiorul halei propuse a se construi.
* În timpul etapei de realizare a investiţiei se vor asigura măsuri corepunzătoare de protecție a mediului, care se vor detalia în documentaţia de avizare a proiectului.
* În timpul etapei de funcţionare, activităţile se vor desfășura în condiţii de protecţie a sănătăţii populaţiei şi a mediului, în conformitate cu prevederile legislative în vigoare.
* Prin certificatul de urbanism s-a solicitat obţinerea avizelor necesare pentru desfășurarea activității.

*e) mărimea şi spaţialitatea efectelor (zona geografică şi mărimea populaţiei potenţial afectate;*

* Implementarea planului nu va genera impact de amploare extinsă. Eventualele efecte vor fi cu impact redus și limitate la zona obiectivului. Zona are caracter industrial.

*f) valoarea şi vulnerabilitatea arealului posibil a fi afectat, date de:*

*(i)* caracteristicile naturale speciale sau patrimoniul cultural;

* Arealul unde se va implemeta planul nu prezintă valoare și vulnerabilitate prin prisma caracteristicile naturale speciale sau de patrimoniu cultural.

*(ii)* depăşirea standardelor sau a valorilor limită de calitate a mediului;

* Prin natura obiectivelor planului nu se estimează depășirea standardelor sau a valorilor limită de calitate a mediului, iar prin condițiile de monitorizare care se vor stabili prin actele de reglementare se va asigura menținerea calității factorilor de mediu sub valorile limita legale și protecția sănătății populației.

*(iii)* folosirea terenului în mod intensiv;

* Indicii urbanistici (POT, CUT) prevăzuți prin plan sunt mult sub cei permiși prin RLU pentru zonă; terenul nu va fi ocupat intensiv; nu se vor folosi resurse neregenerabile; se vor amenaja spaţii plantate.

*g) efectele asupra zonelor sau peisajelor care au un statut de protejare recunoscut pe plan naţional, comunitar sau internaţional.*

Nu există efecte asupra zonelor sau peisajelor care au un statut de protejare recunoscut pe plan național, comunitar sau internațional.

**3. Funcționalitatea, amplasarea și conformarea construcțiilor:**

Construcția va avea regimul de înălțime parter și etaj parțial și se va amplasa la distanța minimă de 71,6 m de limita de proprietate vestică, la 63,5 m de limita de proprietate estică și la minim 10 m față de limita de proprietate sudică.

**4. Modalități de organizare și rezolvare a circulației carosabile și pietonale:**

Accesul pietonal și auto se va realiza din drumul existent la sudul parcelei, drum propus spre modernizare. Se va sigura staționarea autovehiculelor doar în interiorul parcelei, pe locurile de parcare propuse. Se propun 52 locuri de parcare în incintă.

**5. Soluții pentru reabilitarea și dezvoltarea spațiilor verzi:**

Se va asigura amenajarea peisajistică adecvată curților vizibile din circulațiile publice. Spațiul verde dintre clădire și aliniament va fi tratat peisajistic, înierbat. Pentru realizarea împrejmuirilor se va ține seamă de împrejmuirile existente și de specificul funcțiunii propuse pe parcelă.

**6. Situația propusă:**

* ***Descrierea soluției***

Construcția va avea regimul de înălțime parter și etaj parțial (aceasta reprezentând etapa 1 a investiției), clădirea urmând a fi extinsă în 2 etape ulterioare ale proiectului, păstrându-se funcțiunea de producție și depozitare. În silozurile propuse se vor depozita agregate de diverse mărimi (nisip, pietriș), respectiv ciment, care se vor amesteca în stația de betoane propusă. Betonul rezultate va fi utilizat pentru a realiza elemente prefabricate. Zonificarea spațiilor din interiorul halei se va face cerințelor procesului tehnologic. Se va forma o zonă de depozitare piese metalice (toroane, armături etc.) și multiple standuri de lucru de diverse mărimi. Se vor poziționa armăturile, apoi se va turna betonul realizat în stația proprie de betoane. După uscarea betonului piesele se vor decofra și se vor transporta (cu ajutorul unui pod rulant) în zona de depozitare anexată halei, de unde vor fi încărcate în camioane și transportate la destinație.

* ***Amplasare***

Conform Certificatului de Urbanism nr. 141 din 20.02.2017 emis de Consiliul Județean Cluj, amplasamentul este situat în comuna Bonțida, sat Răscruci, f.n., în afara perimetrului de protecție a valorilor istorice arhitectural urbanistice.

* ***Utilități***

În zonă există rețele edilitare de alimentare cu energie electrică, alimentare cu gaz și alimentare cu apă, la care se va racorda construcția proiectată. Pentru canalizare se va folosi o microstație de epurare (până la realizarea rețelei de canalizare stradală). Pentru încălzirea halei se vor folosi tuburi radiante iar încălzirea birourilor se va face prin corpuri radiante cu agent termic apă caldă produsă de o centrală termică pe combustibil gazos. Evacuarea apelor meteorice se va realiza prin rigole.

* ***Bilanț teritorial***

| **Bilanț teritorial** | **Propus – etapa 1** | | **Extindere – etapa 2** | | **Extindere – etapa 3** | |
| --- | --- | --- | --- | --- | --- | --- |
|  | mp | % | mp | % | mp | % |
| Zonă construcții | 2616,2 | 9,3 | 4981,2 | 17,4 | 8076,2 | 28,7 |
| Zonă circulații | 6845,9 | 24,3 | 12321,6 | 43,8 | 16880,9 | 60 |
| Zonă verde | 18687,9 | 66,4 | 10937,2 | 38,9 | 3192,9 | 11 |
| **TOTAL** | **28150** | **100** | **28150** | **100** | **28150** | **100** |

* ***Indici tehnici:***

P.O.T. existent = 0,0 %

**P.O.T. propus etapa 1 = 9,29 %**

C.U.T.existent = 0,0

**C.U.T. propus etapa 1 = 0,10**

**Obligaţiile titularului:** respectarea legislației de mediu în vigoare.

**Informarea şi participarea publicului la procedura de evaluare de mediu/procedura de evaluare adecvată:**

Agenția pentru Protecția Mediului Cluj a asigurat accesul liber al publicului la informaţie prin:

* Publicarea în cotidianul „Monitorul de Cluj” în ediţiile din 13 iunie 2017 şi din 16-18 iunie 2017 a anunţurilor privind prima versiune a planului în vederea obţinerii avizului de mediu şi declanşarea etapei de încadrare;
* Publicarea în cotidianul „Monitorul de Cluj”, ediţia din 27.07.2017 a deciziei privind etapa de încadrare pentru P.U.D.;
* Anunţ public privind luarea deciziei etapei de încadrare, afişat pe pagina de internet a Agenția pentru Protecția Mediului Cluj în data de 26.07.2017.

Nu au fost înregistrate observaţii din partea publicului.

Prezenta decizie poate fi contestată în conformitate cu prevederile **Legii contenciosului administrativ nr. 554/2004** cu modificările şi completările ulterioare.

**DIRECTOR EXECUTIV,**

**Dr. Ing. Grigore CRĂCIUN**

**Şef serviciu,**

**Anca CÎMPEAN**

**Întocmit,**

**Marian ROȘCA**